ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπoυ*

**ΔΕΛΤΙΟ ΤΥΠΟΥ  *4*/4/2025**

**4 Απριλίου,  Παγκόσμια Ημέρα Αδέσποτων Ζώων**

Με αφορμή την Παγκόσμια Ημέρα Αδέσποτων Ζώων, ο Δήμος Αγίας Βαρβάρας πραγματοποίησε μία ιδιαίτερη δράση που ανέδειξε την ευαισθησία και συλλογική ευθύνη μας απέναντι στα αδέσποτα ζώα που ζουν στις γειτονιές της πόλης μας. Σήμερα, η πόλη μας άνοιξε, για ακόμη μία φορά, «την αγκαλιά της» για τα αδέσποτα ζώα, ενώ παράλληλα εστίασε στη σημασία της ενσυναίσθησης και της υπευθυνότητας όλων μας.

Η καθιερωμένη, πλέον, δράση σίτισης πραγματοποιήθηκε σε συνεργασία με σχολεία του δήμου μας, όπου χωρίζοντας τους μαθητές Γυμνασίου και Λυκείου σε ομάδες των δεκαπέντε ατόμων, μεταβήκαμε σε διάφορα σημεία που έχει τοποθετήσει ο Δήμος μας ταΐστρες και ποτίστρες προκειμένου να τις ανεφοδιάσουμε με ξηρά τροφή και νερό.

Η δράση αυτή είναι μέρος των συνεχών προσπαθειών του Δήμου για την αντιμετώπιση των προβλημάτων που αντιμετωπίζουν τα αδέσποτα ζώα, όπως:

* Σίτιση και παροχή νερού σε σημεία όπου συγκεντρώνονται αδέσποτα, εξασφαλίζοντας τις καθημερινές τους ανάγκες.
* Ενημέρωση και ευαισθητοποίηση των πολιτών για την υπεύθυνη φροντίδα των ζώων και την ανάγκη για συστηματική σίτιση με κατάλληλη τροφή.
* Συνεχιζόμενες δράσεις στείρωσης και εμβολιασμών, με σκοπό τον περιορισμό του πληθυσμού των αδέσποτων και την προαγωγή της δημόσιας υγείας.

Ο Δήμος Αγίας Βαρβάρας στο πλαίσιο των αρμοδιοτήτων και υποχρεώσεων του που πηγάζουν από την κείμενη νομοθεσία, η οποία ορίζει τις προβλεπόμενες ενέργειες τόσο για τα δεσποζόμενα όσο και για τα αδέσποτα ζώα συντροφιάς, υλοποιεί πρόγραμμα διαχείρισης και περισυλλογής αδέσποτων ζώων. Προς το σκοπό της υλοποίησης του εν λόγω προγράμματος έχει συνάψει σύμβαση:

α. με το ΔΙΚΕΠΑΖ (Διαδημοτικό Κέντρο Περίθαλψης Αδέσποτων Ζώων), αναφορικά με τους αδέσποτους σκύλους,

β. με ιδιώτη κτηνίατρο, αναφορικά με τις αδέσποτες γάτες.

Η Παγκόσμια Ημέρα Αδέσποτων Ζώων αποτελεί μια υπενθύμιση ότι τα ζώα χρειάζονται την αγάπη και τη φροντίδα μας, είναι ένα κάλεσμα για δράση και ανθρωπιά. Η φροντίδα των ζώων δεν είναι μόνο μια υποχρέωση, αλλά και μια πράξη αγάπης και σεβασμού προς τα πλάσματα που ζουν δίπλα μας. Η σίτιση, η στείρωση, η περίθαλψη αλλά και η εν γένει μέριμνα για την εξασφάλιση της ευζωίας τους, είναι μόνο κάποια από τα

βήματα που μπορούμε να κάνουμε για να βελτιώσουμε την ποιότητα ζωής των αδέσποτων και να συμβάλλουμε στη λύση του προβλήματος.